Visserman verdwyn in seeBemanning by die visserboot. Foto: Justin Pienaar ? NSRI-Kommetjie ŉ Volskaalse soektog is van stapel gestuur na ŉ visserman wat in die see by Kaappunt verdwyn het. Ian Klopper, bevelvoerder van die Nasionale Seereddingsinstituut (NSRI) se Kommetjie-stasie, het Woensdag gesê NSRI-bemanning is omstreeks 11:00 sowat twee seemyle van die kus van Kaappunt ontbied nadat ŉ visserman oorboord die seevaartuig Maria Louisa geval het. “Die Maria Louisa het dadelik met ŉ soektog begin en alarm gemaak nadat daar agtergekom is dat die visserman vir ŉ onbekende rede oorboord geval het,” het Klopper gesê. ŉ Skymed-helikopter en vaartuie van NSRI se stasies in Kommetjie en Simonstad saam met ŉ private boot, het by die soektog aangesluit. “Ten spyte van ŉ uitgebreide lug- en seesoektog is geen teken van die man gevind nie. Die vaartuie was op gereedheid tot sonsondergang.” Die soektog is Donderdag hervat. Die visserman is 43-jaar oud en van Houtbaai. Sy naam is nog nie bekend gemaak nie.